**ГЭРЭЭ БАЙГУУЛАХЫН ӨМНӨ ТА ГЭРЭЭНИЙ НӨХЦӨЛИЙГ БҮХЭЛД НЬ АНХААРАЛТАЙ УНШИЖ ТАНИЛЦАНА УУ.**

**ГЭРЭЭНИЙ НӨХЦӨЛИЙГ ХҮЛЭЭН ЗӨВШӨӨРӨХГҮЙ, ГЭРЭЭНД ЗААСАН НӨХЦӨЛИЙГ ХАНГААГҮЙ ТОХИОЛДОЛД БАТАЛГААЖУУЛАХГҮЙ БАЙХЫГ ТАНД ЗӨВЛӨЖ БАЙНА.**

**ТА “ЗӨВШӨӨРЧ БАЙНА” ТОВЧИЙГ ДАРСНААР ГЭРЭЭНД ТУСГАГДСАН БҮХ НӨХЦӨЛИЙГ УНШИЖ, ОЙЛГОЖ, ХҮЛЭЭН ЗӨВШӨӨРСӨН ГЭЖ ҮЗНЭ.**

**ГЭРЭЭГЭЭР “WATT” ТОКЕНЫГ ЗӨВХӨН АНХЛАН ХУДАЛДАХ, ХУДАЛДАН АВАХ ХАРИЛЦААГ ЗОХИЦУУЛНА.**

**ХУДАЛДАН АВАЛТЫГ БУЦААХ БОЛОМЖГҮЙ ТУЛ ТА СОНГОЛТОО ЗӨВ ХИЙНЭ ҮҮ.**

**“WATT” ТОКЕН ХУДАЛДАХ, ХУДАЛДАН АВАХ ГЭРЭЭ**

Энэхүү ““WATT” ТОКЕН ХУДАЛДАХ, ХУДАЛДАН АВАХ ГЭРЭЭ” (цаашид **“Гэрээ”** гэх)-г Монгол Улсад үүсгэн байгуулагдсан, 5890233 регистрийн дугаартай, Улаанбаатар хот, Чингэлтэй дүүрэг, 3-р хороо, Энхтайваны өргөн чөлөө, 23/3, 57 тоот хаягт албан ёсны бүртгэлтэй, “БАРУУНМОНГОЛ Энержи” ХХК (цаашид **“Худалдагч”** гэх)-ийн олон нийтэд санал болгож буй **“WATT”** токен (цаашид **“WATT” токен”** гэх)-ыг нээлттэй худалдаанаас авч буй ТА (цаашид **“Худалдан авагч”** гэх) нарын хоорондын худалдах, худалдан авах, эрх, үүрэг, хариуцлага зэрэг холбогдох бусад харилцааг зохицуулахаар байгуулж байна.

Худалдагч болон Худалдан авагч нарыг тус тусад нь **“Тал”**, хамтад нь **“Талууд”** гэнэ.

**Нэг. Нэр томьёоны тодорхойлолт**

* 1. Гэрээнд хэрэглэсэн дараах нэр томьёог харгалзуулсан утгаар ойлгоно. Үүнд:
     1. **“Веб апп”** гэж Худалдагчтай гэрээ байгуулж, “WATT” токены нээлттэй худалдан авч буй <https://surge.westmongolenergy.mn/login> веб хуудсыг ойлгоно.
     2. **“WATT” токен”** гэж дижиталаар шилжүүлэх боломжтой, хэрэглээнд суурилан ашиглагдах, аливаа санхүүгийн хэрэгслийн шинжийг агуулаагүй, тодорхой хувийг Худалдагчаас олон нийтэд гаргаж буй, зөвхөн тухайлсан блокчейн дотор ашиглах боломжтой хэрэглээний токеныг ойлгоно.
     3. **“Захиалга”** гэж Худалдан авагч Веб аппийн шаардлагын дагуу өөрийн мэдээллийг бүртгүүлж, түүний цахим бүртгэлийн системээр дамжуулан “WATT” токеныг тодорхой тоо ширхэг, үнээр худалдан авахаар оруулсан нөхцөлийг ойлгоно.

**Хоёр. “WATT” токен худалдах үндсэн нөхцөл**

* 1. Худалдагч “WATT” токеныг Веб апп-аар дамжуулан түүний хэрэглэгч худалдан авагч нарт санал болгож худалдана.
  2. Худалдагч “WATT” токены төслийн танилцуулга (“Whitepaper”)-ыг <https://surge-1.gitbook.io/surge/> цахим сайтад нээлттэй байршуулсан бөгөөд Худалдан авагч урьдчилан танилцаж худалдан авалтыг хийнэ.
  3. “WATT” токены нэгж үнэ 73 (далан гурван) төгрөг ба Худалдагч нийтэд 120,000,000 (Зуун хорин сая) ширхэг “WATT” токен буюу нийт 8’760’000’000 (Найман тэрбум долоон зуун жаран сая) төгрөгийн захиалга авахаар олон нийтэд санал болгосон.
  4. Худалдан авагч дээд авах дээд хязгаар байхгүй.
  5. Худалдан авагч “WATT” токены Захиалга хийх, төлбөр төлөх харилцаанд Веб апп-ийн тодорхойлсон арга, хэлбэр, нөхцөлийн дагуу оролцоно.
  6. Веб апп Худалдан авагчийн худалдан авсан “WATT” токеныг баталгаажуулсан захиалга, төлсөн төлбөрийн дагуу түүний Веб апп дэх хэтэвчинд нээлттэй арилжаа дууссанаас хойш 3 (гурван) хоногийн дотор шилжүүлнэ.
  7. Худалдан авагч анхдагч зах зээлээс худалдан авч, өөрийн хэтэвчинд хүлээн авсан нийт “WATT” токеныг хоёрдогч зах зээлд захиран зарцуулах тохиргоо хийгдэнэ.
  8. Веб аппийн техник, серверийн ачаалал болон бусад хүчин зүйлсээс шалтгаалж Веб апп дэх Худалдан авагчийн хэтэвчинд үндэслэлгүй “WATT” токеныг шилжүүлснээс бусад тохиолдолд Гэрээний дагуу хийгдсэн “WATT” токены гүйлгээ буцаагдахгүй, цуцлагдахгүй бөгөөд хүчингүй болохгүй.

**Гурав. “WATT” токены үндсэн шинж ба эрсдэл**

* 1. “WATT” токен дараах үндсэн шинж, эрсдэлийг агуулна. Үүнд:
     1. Аль нэг улсын хууль ёсны мөнгөн тэмдэгтэд хамаарахгүй;
     2. Аль нэг улсын Засгийн газар эсвэл Төв банкнаас баталгаажихгүй;
     3. Зээл, үнэт цаас, бонд, аливаа санхүүгийн хэрэгсэл биш;
     4. Худалдагчийн эзэмшил, удирдлагад хэрэгжүүлэх аливаа эрх, тэдгээрийг хэрэгжүүлэх эсвэл үүрэгжүүлэх ямар нэг эрх биш;
     5. Үндэслэлгүй шилжүүлгээс бусад тохиолдолд гүйлгээ буцаагдахгүй;
     6. Үнэ цэнэ огцом өөрчлөгддөг /буурах, өсөх/;
     7. Алдаатай болон гэмт хэргийн шинжтэй гүйлгээнээс үүсэх үр дагаварт бий болох хохирол нөхөн төлөгдөхгүй байх;
     8. Зах зээлд оролцогчдын эрэлт хэрэгцээнээс хамаарч үнэ цэнийн хэлбэлзлийн үр дагавраар алдагдал хүлээх;
     9. Токены арилжаа залилан мэхлэх болон цахим халдлагад өртөх эрсдэлтэй бөгөөд эдгээрийн үр дагаварт, эсхүл алдаатай гүйлгээнээс үүдэн гарах үр дагаварт Худалдан авагчид бий болох хохирол нөхөн төлөгдөхгүй байх эрсдэл;
     10. Худалдан авагч арилжаа хийхтэй холбоотой үүсэх хууль зүйн, санхүүгийн болон татварын үр дагаврын талаар хараат бус, мэргэжлийн байгууллага, хувь хүнээс зөвлөгөө, мэдээлэл аваагүй, мэдлэггүйгээс бий болох эрсдэл;
     11. Зах зээлд оролцогчдын мэдлэгийн төвшин бага байх, нийтэд зах зээлийн талаарх буруу, төөрөгдүүлсэн мэдээлэл тархах, зах зээлд байр суурь эзлэх үйл ажиллагаа явуулж буй этгээдүүдийн үйл ажиллагааны доголдол зэрэг эдгээрээр хязгаарлагдахгүй асуудлуудаас шалтгаалж ханш өөрчлөгдөх эрсдэл;
     12. Блокчейн, программ хангамж, техник, технологийн хөгжүүлэлт, шинэчлэл, ачаалал, алдаа, аюулгүй байдлаас шалтгаалж гүйлгээ саатах, цуцлагдах, алдаатай биелэх, нөхөн төлөгдөхгүй байх эрсдэл;
     13. Худалдагчийн бизнесийн үйл ажиллагаанд үүсэх эрсдэл, алдагдал, зах зээл, салбарын тодорхойгүй байдлаас хамаарч үнэ ханшид нөлөөлөх эрсдэл;
     14. Төрийн эрх бүхий байгууллагын шийдвэр, хууль тогтоомж, зохицуулалтын өөрчлөлтийн үр дагаварт бий болох эрсдэл;
     15. Дээр дурдсанаар хязгаарлагдахгүй бий болох бусад хүчин зүйлсээс хамаарах эрсдэл;

**Дөрөв. Худалдан авагчийн эрх, үүрэг**

* 1. Веб аппийн нөхцөл, журмын дагуу Захиалга өгч, төлбөрийг төлсөн “WATT” токеныг Веб апп дэх өөрийнх нь дансанд байршуулахыг Веб апп-аас шаардах эрхтэй.
  2. “WATT” токеныг худалдан авахын тулд Веб апп-аас шаардсан бүхий л баримт бичгүүд болон мэдээллийг үнэн зөв, бүрэн дүүрэн гаргаж өгөх үүрэгтэй.
  3. Гэрээний 2.7-д заасны дагуу “WATT” токеныг тодорхой хугацаа болон хэмжээгээр арилжаалах эрхтэй.
  4. “WATT” токен хэтэвчинд шилжүүлэн авснаас хойш учирч болох бүхий л эрсдэл, үр дагаврыг дангаар хариуцах үүрэгтэй.
  5. Гэрээнд заасан өөрийн гаргаж буй баталгааг зөрчихгүй, хангах, хадгалах үүрэгтэй.
  6. Гэрээний эрх, үүргийг бусдад шилжүүлэхгүй.

**Тав. Худалдагчийн эрх, үүрэг**

* 1. Худалдан авагчаас Веб аппийн нөхцөл, шаардлагын дагуу Захиалга хийж, төлбөрийг төлсөн “WATT” токеныг түүний Веб апп дэх хэтэвчинд шилжүүлэхийг Веб аппээс шаардах эрхтэй.
  2. “WATT” токеныг Худалдан авагч Веб апп дэх өөрийн хэтэвчинд шилжүүлж авсны дараа Худалдан авагчийн төлсөн төлбөрийг Веб аппээс шаардах эрхтэй.
  3. “WATT” токеныг Гэрээний 2.7-д заасны дагуу Худалдан авагчийн хэтэвчинд техник тохиргоо хийхийг Веб аппээс шаардах эрхтэй.
  4. Худалдаж буй “WATT” токеныг хууль зүйн хувьд аливаа гуравдагч этгээдийн шаардлагаас ангид байлгах үүрэгтэй.
  5. Гэрээнд заасан өөрийн гаргаж буй баталгааг зөрчихгүй, хангах, хадгалах үүрэгтэй.

**Зургаа. Талуудын баталгаа**

* 1. Худалдан авагч дараах баталгааг гаргаж байгаа болно. Үүнд:
     1. Веб аппийн хэрэглэгчид тавигддаг шаардлагыг бүрэн хангасан;
     2. “WATT” токены төслийн танилцуулгыг бүрэн уншиж танилцсан бөгөөд дутуу танилцсан, буруу ойлгосон зэрэг өөрийн хувийн хариуцлагаас хамаарах үндэслэлээр Худалдагчийн эсрэг аливаа шаардлага гаргахгүй;
     3. Виртуал хөрөнгийн үйлчилгээг хязгаарласан, хориглосон улсад оршин суудаг бол тэдгээр зохицуулалт болон зохицуулалтгүйгээс үүсэх үр дагаврыг өөрөө бүрэн хариуцна;
     4. Гэрээг байгуулахтай холбоотой үүсэх хууль зүйн, санхүүгийн болон татварын үр дагаврын талаар хараат бус, мэргэжлийн байгууллага, хувь хүнээс зөвлөгөө, мэдээлэл авсан, мэдлэгтэй;
     5. “WATT” токен нь Монгол Улсад хуулиар зохицуулсан санхүүгийн хэрэгсэл биш бөгөөд Худалдагч түүнд холбогдох тусгай зөвшөөрөл эзэмшдэггүй талаар мэдлэгтэй;
     6. “WATT” токен нь хувийн, өрхийн болон дотоодын хэрэгцээнд зориулан ашиглагдах бараа, бүтээгдэхүүн, эсвэл тэдгээрийг шууд худалдан авах эрх биш бөгөөд Хэрэглэгчийн эрхийг хамгаалах холбогдох хууль тогтоомжоор зохицуулагдахгүй талаар мэдлэгтэй;
     7. “WATT” токеныг өөрийн эзэмшилд шилжүүлэн авснаас хойших түүнд холбогдох бүхий л эрсдэл, үр дагаврыг дангаар хариуцах;
     8. Виртуал хөрөнгө, арилжааны туршлага, мэдлэгтэй, виртуал хөрөнгийг эзэмших, шилжүүлэхэд гарч болох эрсдэлийн талаар мэдлэгтэй;
  2. Худалдагч дараах баталгааг гаргаж байгаа болно. Үүнд:
     1. Гэрээг хэрэгжүүлэх хууль ёсны эрхтэй;
     2. Худалдан авагчид санал болгон худалдаж буй “WATT” токен аливаа гуравдагч этгээдийн хууль зүйн шаардлагаас ангид;
     3. Гэрээг байгуулах үед Монгол Улсад хүчин төгөлдөр мөрдөгдөж буй хууль тогтоомжийг зөрчөөгүй;

**Долоо. Хариуцлагын хязгаарлалт**

* 1. “WATT” токеныг Веб апп дээр анхдагч зах зээлийн захиалга хийх, баталгаажуулах явцад Веб апп болон Худалдан авагчийн хооронд үүсэх харилцааны үр дагавар, Веб апп эсвэл Худалдан авагчид учирсан аливаа хохирол, алдагдлыг Худалдагч хариуцахгүй.
  2. Худалдагч өөрийн хууль бус үйл ажиллагаа, Гэрээний зөрчил санаатай гаргаснаас бусад Гэрээний үр дагавартай холбоотой шууд болон шууд бусаар Худалдан авагчид бий болох бизнесийн боломж, орлого, ашиг, алдагдал, хохирлыг хариуцах, барагдуулах үүрэг хүлээхгүй.
  3. Гэрээний харилцаатай холбоотой Худалдагчийн хариуцлага хүлээх хэмжээ нь Худалдан авагчаас “WATT” токеныг худалдан авахад төлсөн төлбөрийн хэмжээгээр хязгаарлагдана.
  4. Гэрээтэй холбоотой Худалдан авагчийн санаатай болон хайнга, санамсаргүй, болгоомжгүй хийсэн алдаа, үйлдэл, эс үйлдэхүйн улмаас бий болсон үр дагаврыг Худалдагч хариуцахгүй.
  5. Гэрээнд заасан Худалдан авагчийн гаргаж буй баталгаа болон “WATT” токены үндсэн шинж, эрсдэлтэй холбоотой ямар нэг хариуцлагыг Худалдагч хүлээхгүй.
  6. Гэрээний дагуу Талууд үүргээ биелүүлэх боломжгүй нөхцөл байдал нь Талуудын хүсэл зориг, хяналтаас гадуурх, байгалийн гамшиг, халдварт өвчин, хорио цээр, төрийн эрх бүхий байгууллагын шийдвэр, цахилгаан, эрчим хүчний хязгаарлалт, тасалдал, техник, систем, сервер, программ хангамжийн ачаалал, алдаа, иргкомэний бослого, хөдөлгөөн, зэвсэгт болон террорист халдлага зэргээр хязгаарлагдахгүй бусад гэнэтийн болон давагдашгүй хүчин зүйлсээс шалтгаалсан тохиолдолд аль нэг тал хариуцлага хүлээхгүй.

**Найм. Оюуны өмч**

* 1. Худалдагч “WATT” токен болон түүнтэй холбоотой үүсмэл бүтээгдэхүүн, үйлчилгээний барааны тэмдэг, програм хангамжийн зохиогчийн эрх, ноу-хау, бизнес, үйлдвэрлэлийн нууц зэрэг оюуны өмчийн бүхий л онцгой эрхийг дангаар өмчилж, эзэмшинэ.

**Ес. Нууц мэдээллийн хамгаалалт**

* 1. Талууд Веб аппээр дамжуулан Гэрээг баталгаажуулж буй тул Худалдан авагчийн хувийн мэдээллийн нууцлалыг хангах асуудлыг Веб апп хариуцах бөгөөд Худалдан авагч Веб аппийн Үйлчилгээний нөхцөл, Нууцлалын бодлого зэрэг хэрэглэгч нарынх нь мөрддөг баримт бичгүүдэд заасан эрх эдэлж, үүрэг хүлээнэ.

**Арав. Гэрээ дуусгавар болох**

* 1. Гэрээ нь Худалдан авагч “WATT” токеныг Гэрээнд заасны дагуу Веб апп дэх өөрийн хэтэвчинд хууль ёсоор шилжүүлэн авч, Худалдагч “WATT” токены төлбөрийг Веб аппээс хүлээн авснаар дуусгавар болно.
  2. Гэрээ дуусгавар болсон ч Худалдан авагч “WATT” токеныг хоёрдогч зах зээлд арилжаа хийх замаар Веб аппийн үйлчилгээг үргэлжлүүлэн авах боломжтой бөгөөд тус харилцаанд Худалдагчийн зүгээс оролцохгүй. Худалдан авагч Веб аппийн Үйлчилгээний нөхцөл, Нууцлалын бодлого зэрэг дагаж мөрдөх бусад баримт бичгүүдийг Веб аппийн хэрэглэгч болохын хувьд үргэлжлүүлэн дагаж мөрдөнө.

**Арван нэг. Бусад зүйл**

* 1. Гэрээний харилцаанд холбогдох асуудлыг шийдвэрлэхдээ тэргүүн ээлжид Гэрээний зохицуулалтыг баримтлах бөгөөд Гэрээнд зохицуулаагүй харилцааг Монгол улсын хуулийн дагуу зохицуулна.
  2. Гэрээний аль нэг зүйл, хэсэг, заалтыг шүүхээс хүчингүй болгосон нь Гэрээг бүхэлд нь хүчингүй болгох үр дагаваргүй тохиолдолд Гэрээний бусад заалт хэвээр үйлчилнэ.
  3. Гэрээний харилцаатай холбоотой маргааныг Талууд зөвшилцөх аргаар шийдвэрлэх оролдлого доод тал нь нэг удаа хийх бөгөөд ийнхүү маргааныг шийдвэрлэж чадаагүй тохиолдолд Монгол улсын Арбитрт хандаж шийдвэрлүүлнэ.

-оо0оо-